भवानीपुर, 8 जानुवारीः बिटिआर खुंथायनि दै सम्पद बिफाननि मावफुं सोद्रोमा उखिल मोसाहारिआ 8 जानुवारीखालि सालबारि बियाबआव बेकि, पहुमरा, रुपही दैमाया गाज्रियै हा खुरखानानै दोन्नाय जायगाखौ नायगिदिंहैदों। मख'नो गोनांदि, बेकि दैमाया मानास नेसनेल पार्कनि साखाथि एलेंमारि, बाङअरपार ओन्सोलाव गाज्रियै हा खुरख'नाय जायगाखौ नायगिदिंहैदों मावफुं सोद्रोमा उखिल मोसाहारिआ। बेनि अनगायैबो मोसाहारिआ पहुमरा दैमाया खुरख'नाय रुपही ओन्सोलजों लोगोसे राजाबिल, करेबारि, दावराइबारि, लाहरीपारा बायदि ओन्सोलावबो हा खुरखानायखौ नायगिदिंहैयो। गुबुन मोनसे रायखांजाथाव बाथ्रादि, सिगाङाव बेकि आरो पहुमरा दैमानि हा खुरखानायखौ होबथानायनि मुङाव दै सम्पद बिफाननि मावफुंनायनि राहा लायै बिथांखिफोरखौबो गोनांथि होयो मावफुं सोद्रोमा उखिल मोसाहारिआ। गुबुन फार्सेथिं सालबारि बियाबआव  बेकि, पहुमरा दैमाया दैज्लां समाव जाय़ गिख्रंथाव थासारि सोमजिहोयो बेखौ सांग्रांथि होनो दैबाना आरो हा खुरख'नायखौ होबथानो थाखाय गोनांथार राहा लानो जायगानि राइजोराजाफोरा दाबि खालामो मावफुं सोद्रोमा मोसाहारिनि सिगाङाव। मावफुं सोद्रोमा बिथाङा सालबारि बाजारआव हा खुरखानाय ओन्सोलखौबो नायगिदिं हैयो। बिटिआर खुंथायनि मावफुं सोद्रोमा मोसाहारिआ सालबारि बियाबआव बेकि, पहुमरा दैमानि दैबाना, हा खुरखानाय जेंनाखौ सुस्रांनो थाखाय थि समावनो बिथांखि मावफुंनानाय जागोन होन्नानै बाथ्रा होयो। दुलाराय बिटिआर ओन्सोलावनो सोलिबोनाय दैबाना आरो हा खुरखानाय थासारिखौ नायगिदिंनानै बे जेंनाखौ होबथानायनि थाखाय थि समावनो गोनां बिथांखिखौ मावफुंनाय जागोन होन्नानैबो मावफुं सोद्रोमाआ मिबथिहोयो। मावफुं सोद्रोमा उखिल मोसाहारिनो दै सम्पद बिफाननि बिबानगिरिजों लोगोसे इउपिपिएलनि सालबारि जिल्ला आफादनि गाहाय नेहाथारि बिनद मोसाहारि, दोलोनि मिरु आइजो आफादनि गाहाय नेहाथारि बिउटि बसुमतारि, सालबारि जिल्ला लाइमोन आफादनि आफादगिरि सत्यजित बर'आबो जेंनानि सायाव मिबथिहोयो।